Den unge kvinde Afeefa blev fanget af Islamisk Stat. Hun nægtede at skifte religion, så hun blev byttet væk for et taletidskort på 50,- kr.

For to år siden omringede terrororganisationen Islamisk Stat den lille by Kojo i det nordvestlige Irak. Terroristerne henrettede en stor del af byens mænd og solgte kvinderne som slaver til liderlige irakiske mænd.

En af kvinderne kalder sig Afeefa - hun gennemgik sit livs mareridt, mens hun bogstaveligt talt var Islamisk Stats ejendom.

I begyndelsen blev jeg solgt for et taletidskort. Syv dollar. Afeefa, tidligere slave hos Islamisk Stat

Men Afeefa undslap, og i dag kan hun fortælle, hvordan hun blev udnyttet, og hvordan hun på snedigste vis kom ud af jihadisternes kløer.

Indbyggerne i Kojo i 2014 var yazidier - deres religion handler om påfugleenglen Tawus Malak. Derfor var de mål for overgreb og massakrer fra Islamisk Stat.

Afeefas historie - som hun har fortalt til tv-stationen Arab24 - begynder den 15. august 2014.

Afeefa nægtede at konvertere til Islam selv om bødlerne fra Islamisk Stat forsøgte at få hende til det. Foto: Arab24

- Klokken halv otte omringede de landsbyen Kojo, så ingen kunne komme derfra, fortæller Afeefa.

Den lille by skulle senere blive kendt i hele verden som en af de værste scener for Islamisk Stats grusomheder.

Bødlerne løj lige fra starten

- De gennede os alle sammen ind i skolen. Kvinder på føste sal, mænd i stuen. Vi fik ordre på at udlevere telefoner, guld og penge. Alt. De sagde: 'Behold jeres ID. Vi skal nok lade jer gå." Vi vidste intet.

Værdierne kom indbyggerne i Kojo aldrig til at se igen - de blev formentlig brugt til at finansiere Islamisk Stats terrorkrig i Irak og Syrien.

Vi var i underetagen, og så kom pigerne ovenpå og blev voldtaget deroppe. Afeefa, tidligere slave hos Islamisk Stat

Men værdierne var nu også kun en lille ting i sammenligning med, hvad indbyggerne i Kojo skulle komme til at miste de næste døgn.

- De spurgte mændene, om de ville være muslimer og blive hjemme. Ellers måtte de gå op i bjergene. Mændene sagde: "Okay". Så tog de grupper af mænd på 15 personer, fortæller Afeefa.

Kojo ligger tæt på grænsen til Syrien nær en af Islamisk Stats højborge i Mosul. Foto: TV 2

Mændene i byen anede formentlig ikke, at terroristerne fra Islamisk Stat var fulde af løgn. De havde kun en løsning til mænd som nægtede at konvertere til Islam.

Og grænsen for, hvem der var dreng, og hvem der var en mand, blev afgjort ud fra, hvor meget hår der var vokset frem på underarmen.

Jeg sagde til dem: "Jeg har kræft. I skal behandle mig, eller hvad vil I gøre med mig? KildeAfeefa, tidligere slave hos Islamisk Stat

Efter grupperne af mænd var ført væk, kunne de tilbageværende i skolebygningen høre foruroligende lyde.

- Der lød skud i det fjerne. Vi sagde: "Hvad er det?" Og så græd vi inde i skolen og var bange, fortæller Afeefa.

Bødlerne forsøgte imidlertid at berolige deres fanger.

- Nej, det er ikke noget. Det var bare fly, husker Afeefa, at de bange kvinder fik at vide.

Og der var faktisk fly i luften, fortæller hun.

- Flyene var lige over os. Der var to flyvemaskiner over os. Og flyene tog billeder af os, mens de skød vores mænd.

Billede fra Afeefas tidligere liv. Foto: Arab24

Mindst 80 mænd mistede livet ved massakren i Kojo. Hvad flyene foretog sig er stadig en gåde.

- Da de var færdige med mændene, sagde de: "Nu skal kvinderne komme." Så tog de kvinderne med i bilerne.

Kvinderne var nu på vej mod en ny tilværelse - men også her spillede religion en rolle for kvindernes fremtid.

Et af de papirer som Afeefa fik udstedt af Islamisk Stat Foto: Arab24

- Det var mig og cirka 12 piger. Jeg og to piger sad på ladet. Der var ikke plads inde i bilen. Vi dækkede vores ansigter til. Chaufføren spurgte, om jeg ville blive muslim, og jeg sagde nej, fortæller Afeefa.

Nægtede at skifte religion

Det modige svar fik chaufføren til at spørge igen.

- Hvorfor?

- Jeg vil ikke være muslim, lød svaret.

Så spurgte chaufføren:

- Hvad vil du have. Skal vi lade jer gå?

- Ja, svarede Afeefa og tilføjede "jeg ved ikke" - og så begyndte hun at græde.

- Hvorfor græder du, spurgte chaufføren.

- Fordi vi ikke vil være muslimer, svarede Afeefa.

Chaufføren forsøgte nu at berolige pigerne i bilen.

- Vær ikke bange, I får det godt. Det er den rette religion, sagde han.

Svaret fra Afeefa lød:

- Hver har sin religion. Det er bedst.

Billede fra Afeefas tidligere liv. Foto: Arab24

Terrorbødlerne fra Islamisk Stat havde dog ikke tænkt sig at lade pigerne gå. En af indtægtskilderne for organisationen er nemlig menneskehandel - og unge piger kan være mange penge værd.

Mødre, døtre og små drenge blev indkvarteret det samme sted, efter de var blevet bortført fra deres hjemby. Men den sidste smule fællesskab i de iturevne familier skulle snart få en ende.

De piger som Islamisk Stat tog til fange blev tvunget til at dække sig fuldstændigt til, hvis de skulle færdes i offentlighed. Foto: AP

- Klokken ét om natten kom de ind til os med våben og lygter. De tog pigerne fra deres mødre. De tog børnene fra deres mødre. Børn fra 5 til 12 år. De tog dem bare fra deres mødre, fortæller Afeefa.

Hun blev også selv kørt bort. Til et slavemarked i byen Tel Afar, hvor unge kvinder blev solgt til sex med irakiske mænd.

- De anbragte os i en hal i Tel Afar, og de blev ved med at komme og udvælge os. Vi var 30 i hallen.

På det tidspunkt var Afeefa allerede blevet solgt til en mand der hed Abu Midfa'a. Han var mellemhandler.

- Jeg var fire dage hos ham. I begyndelsen blev jeg solgt for et taletidskort. Syv dollar. I begyndelsen blev jeg solgt for syv dollar, fortæller Afeefa.

Hun startede altså sit liv som slave med at være cirka 50 kroner værd.

Børn på syv år blev voldtaget

Det var også i Tel Afar, at voldtægterne for alvor begyndte.

- Hver aften voldtog de nogen, lige der hvor vi var. Hver aften. Vi var i underetagen, og så kom pigerne ovenpå og blev voldtaget deroppe, fortæller hun.

Og det var ikke kun kvinder der blev udsat for de liderlige bødlers bizarre lyster.

Afeefa viser, hvordan hun blev holdt om halsen, mens hun blev voldtaget. Foto: Arab24

- Jeg så en pige på syv år blive voldtaget. Vagten tog hende ind på badeværelset og voldtog hende. Jeg så det med mine egne øjne, og pigen fortalte, hvad de gjorde, siger Afeefa.

Hun blev også selv voldtaget.

- De hentede mig og holdt mig fanget. De slog mig, så min tand knækkede. Så sagde de: "Nu voldtager vi dig". De forsøgte at rive tøjet af mig. De greb mig om halsen og voldtog mig, fortæller hun.

Selv om prisen på Afeefa var startet ved syv dollars, skulle det hurtigt vise sig, at hun var mere værd. Priserne steg - efterspørgslen på sexslaver fik priserne til at gå op.

- Efterhånden som der gik lang tid blev det 400, 1000, 500 dollar.

Hun oplevede endda at blive sat til salg på tilbud.

Den mirakuløse lægeerklæring

Og til Afeefas held fik hun mulighed for at komme til en kvindelæge i Tel Afar.

- Jeg bad hende sige, at jeg havde kræft.

Lægen i Tel Afar var ikke tilhænger af sexslaveri - så hun løb en risiko og hjalp Afeefa.

- Hun skrev en attest til mig, hvor der stod at jeg havde kræft, fortæller Afeefa.

På det tidspunkt havde hun tabt sig meget og måtte kæmpe med en knust tand efter voldtægten.

Men kunne en lægeerklæring på falsk grundlag virkelig redde Afeefa fra et liv som sexslave?

- Jeg sagde til dem: "Jeg har kræft. I skal behandle mig, eller hvad vil I gøre med mig?".

- De sagde: "Vi lader dig gå". De troede på det. Og så blev jeg frigivet sammen med nogle ældre kvinder og mænd, fortæller Afeefa.

Den helt utrolige beslutning fra Afeefas bødler, redede hende fra en skæbne som meget vel kunne have kostet hende livet.

Dokumentet som frigiver Afeefa fra slave under Islamisk Stats varetægt. Foto: Arab24

Så sent som i juni måned i år kunne det kurdiske nyhedsbureau ARA berette, at 19 Yazidi-kvinder var blevet henrettet af Islamisk Stat.

Kvinderne var fra samme område som Afeefa, og deres forbrydelse var, at de nægtede at frivillig sex med deres bødler.

Kvinderne blev sat ind i metalbure og brændt levende foran en stor tilskuerskare i byen Mosul.